Sprake van aflegging? Behou só jou huis - Jou Geld | Solidariteit WêreldJou Geld | Solidariteit Wêreld
Tuis › Artikels › Sprake van aflegging? Behou só jou huis
Werkloosheid in Suid-Afrika het onlangs tot ongeveer 29% gestyg, terwyl groot ondernemings in sektore wat wissel van bankwese tot mynbou, media en konstruksie, aangekondig het dat hulle poste sal moet minder maak.
Standard Bank, Absa, Alexkor, MultiChoice, Tongaat Hulett, Impala Platinum, Sibanye-Stillwater, Tiso Blackstar en ander was die laaste tyd in die nuus weens grootskaalse werkverliese – waarvan sommige duisende beloop het.
Petrie Marx, produk-aktuaris by Sanlam, gee wenke wat die finansiële risiko’s kan versag indien jy afdanking in die gesig staar.
Belê in kredietlewensversekering
Ondanks die feit dat kredietlewensversekering vir die polishouer van onskatbare waarde is omdat dit terugbetalings op grond van afsterwe, ongeskiktheid of afleggings kan lewer, is die meeste mense nie eens bewus daarvan dat hulle die dekking het, hoeveel hulle daarvoor betaal, wat die voordele daarvan is, en waar hulle kan eis nie.
Statistiek van die afgelope paar jaar wys dat net 20% van eise teen kredietlewensversekering uitbetaal word, vergeleke met die aantal premies wat betaal word. Dit word toegeskryf aan die feit dat die meeste mense onbewus daarvan is dat hulle dit in die eerste plek het.
Indien jy ‘n persoonlike lening het, sal dit jou dus baat om jou leningsooreenkoms so gou moontlik na te gaan om presies uit te vind hoeveel en waarvoor jy betaal, asook watter voordele dit vir jou inhou.
Marx sê kredietlewensversekering is een van die beste maniere om jou en jou gesin te beskerm wanneer jy ‘n lening aangaan, aangesien iemand wat kredietlewensversekering uitneem se uitstaande skuld gedek word indien hy of sy permanent ongeskik raak om te werk, of sterf. Die afleggingsversekering maak seker dat jou maandelikse betalings gedek word tot 12 maande nadat jy jou werk verloor het.
Kredietlewensversekering word gewoonlik deur die kredietverskaffer vir jou aangebied op die agterkant van die lening waarvoor jy aansoek gedoen het. Dis gewoonlik nie ’n groot bedrag nie en jy kan jou eie lewensversekering gebruik. Maar as jy haastig is vir krediet, is dit makliker om sommer ja te sê vir die maatskappy se eie kredietlewensversekering.
Terwyl dit nie vir ’n bank onwettig is om daarop aan te dring dat jy kredietlewensversekering as ‘n voorwaarde vir ’n lening het nie, bly dit onwettig indien die bank ‘n spesifieke produk op jou wil afdwing. Die keuse om na ‘n bekostigbare produk te soek wat aan jou behoeftes en begroting voldoen, bly joune.
Dit beskerm jou op twee primêre maniere:
Eerstens beskerm dit jou leefstyl, aangesien die kredietverskaffer nie aanspraak sal maak op die bate wat gefinansier is nie – soos byvoorbeeld jou gesin se huis in die geval van ‘n verbandooreenkoms. Maar tweedens, en dit geld selfs vir ongesekureerde lenings, sal dit verhoed dat jy en jou geliefdes (of jou boedel) gelaat word met ’n klomp skuld wat nog afbetaal moet word sou dit gebeur dat dit vir jou onmoontlik word om die lening terug te betaal weens onverwagse dood of wanneer jy permanent ongeskik raak om te werk.
Dis belangrik om daarop te let dat dekking van afdanking of aflegging uitgesluit kan word in die eerste drie maande van die kredietooreenkoms indien die ooreenkoms langer as ses maande duur. Dekking kan ook beperk of uitgesluit word indien jy wetlik afgedank word weens wangedrag of pligsversuim, of wanneer jy aftree, bedank, deelneem aan ’n onbeskermde staking, vrywillig ’n pakket aanvaar, of vrywillig van jou inkomste afstand doen.
Sorg dat jou algehele terugbetalings ten alle tye onder beheer is, maar veral indien die industrie of besigheid waarin jy werk die gevolge van stadiger ekonomiese aktiwiteite ervaar, sê Marx. Moenie in die versoeking kom om meer skuld te maak nie – beheer jou begroting noukeuriger as ooit.
Wees slim omtrent die skuld wat jy het
Waak teen onnodige lenings, en betaal eerste jou duurste skuld, soos kredietkaarte en kleinhandelskuld vir klere en meubels. Korttermynskuld is gewoonlik die duurste, terwyl langtermynskuld, soos huislenings, gunstiger rentekoerse het.
Raadpleeg ‘n gerekende finansiële adviseur
Dit is altyd die beste om met ‘n finansiële adviseur te praat om seker te maak dat gebeurlikheidsplanne in plek is indien enigiets onverhoeds gebeur, sê Marx. Sorg dat jy na iemand gaan wat ‘n goeie rekord het.
Spaar vir die onvoorsiene terwyl jy kan
As jy gelukkig genoeg is om ‘n stabiele inkomste te hê, moet jy dit goed gebruik. Terwyl jy werk en dit binne jou vermoë is om te spaar, moet jy daarna streef om ’n noodfonds gelykstaande aan minstens ses maande se salaris op te bou – iets waarop jy kan staatmaak tydens onverwagse gebeure – soos byvoorbeeld ’n aflegging.
Vir klagtes oor kredietlewensversekering of enige ander kwessies wat met krediet verband hou, besoek die Nasionale Kredietreguleerder se webtuiste by www.ncr.org.za